Zagrebački policajci uspjeli su pronaći još jedan automobil koji je ukraden zdravstvenom djelatniku dok je bio u noćnoj smjeni. Riječ je o Audiju medicinskog tehničara iz Kliničke bolnice Sestara milosrdnica.

Da mu je vozilo ukradeno objavila je njegova supruga jutros na društvenim mrežama i zatražila pomoć.

Tko krade aute pred bolnicama?

Dakle, netko ovih dana, usred ozbiljne zdravstvene krize te potresa u Zagrebu, ide okolo i zdravstvenim djelatnicima krade automobile.

Kako je opisala supruga ovog medicinskog tehničara, on je do jutros bio u 24-satnoj smjeni. Kad je izašao shvatio je da mu je netko, dok je on radio u bolnici, s parkirališta ukrao automobil.

To je, kako objašnjava gospođa, već drugi put da im je na istom mjestu ukradeno vozilo.

Potraga za ukradenim Audijem

Za sivo-smeđim Audijem A3, zagrebačkih registracijskih oznaka, odmah je organizirana potraga. Ubrzo ga je, na području grada, prepoznao prolaznik i odmah javio policiji. Od objave na Facebooku do pronalaska vozila prošlo je manje od četiri sata, a gospođa je toplo zahvalila na Facebooku:

“Reagirali ste velikom brzinom i zato je auto pronađen (pomalo razbijen, ali pronađen). Hvala nepoznatom prolazniku koji je prepoznao auto i javio policiji. U ovom kaosu, neopisiv je osjećaj znati da ipak nismo sami. Hvala!”

Nedavno ukrali auto medicinskoj sestri

Ovo je već drugi ovakav slučaj u manje od tjedan dana. Naime, u noći sa subote na nedjelju ukraden je automobil medicinskoj sestri iz bolnice Sveti duh. Ona je, također nakon noćne smjene, ostala bez svog Golfa.

Osim što je krađu prijavila policiji napisala je i objavu na Facebooku zamolivši građane za pomoć u potrazi. Vozilo je također vrlo brzo pronađeno na obroncima Medvednice, te vraćeno vlasnici.